Boek: 'Wild' en 'Klippe wat val' | Maroela Media
Philip Rademeyer het in Wild en Klippe wat val stories wat 'n sterk aanspraak maak op temas tussen mens en dier – die grys gebiede, die ooreenstemmings asook die botsings. En sy skrywerstem is diep gewortel in die natuur buite die metropole of voorstede. Met dié dramas het die opwindende jong dramaturg-regisseur teaterliefhebbers gaande.
In Wild word 'n jong meisie, Vlooi, op 'n plattelandse dorp in 'n hok aangehou. Haar gedrag toon meer ooreenkomste met diere as mense en sy loop hande-viervoet. Dié drama ondersoek wat die mens méns maak.
"Die stuk vra vrae oor wat menswees nou eintlik is," sê Rademeyer. "Is dit biologie, is dit taal, is dit hoe ons omgaan met ander mense? Watter eienskappe is eie aan die mens? En is menswees en 'n menslike bewussyn beter as nie-menswees of om soos 'n dier in 'n aanhoudende, onbewuste teenwoordige tyd te lewe? Die stuk poog om menswees, die mens, vreemd te maak deur dit wat ons as vanselfsprekend aanvaar, te betwyfel."
Kannetjie, 'n verstandelik gestremde seun, woon in 'n hondehuis op 'n afgeleë plaas. Dit is 'n soort "Kain en Abel"-storie. Kannetjie is gefassineer deur sterre en meteore en dit verwys na die klippe wat val. Sy boesemvriend Abrie keer ná amper 15 jaar terug. As seuns was hulle onafskeidbaar, nou is hulle vreemdelinge vir mekaar. Terwyl die twee terugdelf die verlede in verskiet die een ster ná die ander.
Rademeyer is 'n dramaturg, regisseur en ontwerper. Sy werk word gereeld by feeste en teaters oor die hele Suid-Afrika opgevoer. Hy het ook al vir radio en televisie geskryf, en sy rolprentdebuut gemaak as regisseur van die vollengtefilm Skemerson (Palama Productions). Plaaslik is sy werk al met verskeie toekennings en benoemings bekroon, onder meer by die KykNET Fiëstas, die Fleur du Cap-toekennings, by die US Woordfees en Aardklop, asook die Nasionale Kunstefees. In 2019 het Klippe wat val die ATKV-Woordveertjie vir beste dramateks gewen, en in 2017 is Wild vir dieselfde prys benoem.